b'\n_START_ARTICLE_\nKampene ved Kvam\n_START_PARAGRAPH_\nKampene ved Kvam, ogs\xc3\xa5 omtalt som Slaget om Kvam, var kampene mellom p\xc3\xa5 den ene siden norske styrker fra 2. divisjon og britiske styrker fra North Western Expeditionary Force som holdt Kvam og p\xc3\xa5 den andre siden den tyske invasjonsstyrken som kom opp Gudbrandsdalen. Kampene p\xc3\xa5gikk 25. og 26. april 1940 etter at tyske styrker hadde invadert Norge og britiske styrker hadde g\xc3\xa5tt i land for \xc3\xa5 st\xc3\xb8tte det norske forsvaret. Kvamsporten, der veien g\xc3\xa5r i en fjellskj\xc3\xa6ring nedenfor Kvam, ble fors\xc3\xb8kt sprengt for \xc3\xa5 hindre tysk fremrykning. Det tyske angrepet begynte kl 11.30 torsdag 25. april. Det var britiske posisjoner p\xc3\xa5 Viks\xc3\xb8ya (p\xc3\xa5 kartet kalt Stor\xc3\xb8ya) i L\xc3\xa5gen (med skuddfelt mot veien) og i bakkenene ovenfor veien og jernbanen. De tyske styrkene disponerte seks pansrede kj\xc3\xb8ret\xc3\xb8y og en bev\xc3\xa6pnet kommandovogn. Britene mistet 89 mann den f\xc3\xb8rste dagen if\xc3\xb8lge Tamelander og Zetterling, mens fire tyske soldater ble drept. Midt p\xc3\xa5 dagen 26. april angrep de tyske styrkene sentrum og kl 13.00 kj\xc3\xb8rte to tyske panservogner inn i sentrum, disse ble n\xc3\xb8ytralisert av britisk beskytning og sperret en stund for fremrykning av andre kj\xc3\xb8ret\xc3\xb8y. De britiske styrkene trakk seg tilbake p\xc3\xa5 kvelden, blant annet p\xc3\xa5 grunn av at tyske styrker hadde satt fyr p\xc3\xa5 skogen. Etter at tyske styrker hadde nedkjempet forsvaret rykket de raskt videre mot Otta (28. april; 31 briter drept og gravlagt ved Nord-Sel kirke) og Domb\xc3\xa5s (30. april). De britiske ledelsen oppga forsvaret av S\xc3\xb8r-Norge 28. april.'